ཙུམ་ལ་འགྲོ་བའི་དུས་ཚོད་ཡག་ཤོས་ནི།སྟོན་ཀ་ཡིན་པ་བཞིན།ང་ཚོ་ཡང་སྟོན་ཀར་འགྲོ་བའི་གཏན་ཁེལ་བྱས་པ་ཡིན།སྐབས་ཤིག་ལྷ་རྩེའི་ཁུ་བྱུག་གིས།མཉམ་འགྲོ་བྱ་བའི་རེ་འདོད་ཤིན་ཏུ་ཆེ་ན་ཡང་།བླ་མ་གསལ་བྱེད་རིན་པོ་ཆེས།སྐྱོ་བྲག་བཤད་གྲྭར་དཔེ་ཁྲིད་བྱེད་དགོས་པའི་བཀའ་ནན་བསྩལ་བྱུང་བས་ཐེངས་འདིར་ཁོམ་པ་མི་འདུག།རྗེས་མ་རེ་བ་བྱེད་ཀྱི་ཡིན་ཟེར་བར།མཁན་པོ་དཔའ་བརྟན་ངེད་གཉིས་ཀྱིས།བླ་མ་ལ་ཐབས་ཤེས་གང་ཡོད་ཀྱིས་དགོངས་ཞུ་གྱིས།ང་ཚོ་ཐེངས་འདིར་ཡག་ཤོས་ཡིན་འོང་།མ་འོངས་པ་ལ་ངེས་པ་ཅང་མེད་ལབ་ནའང་ཉན་མ་བྱུང་བས།ཉིན་ཞིག་མཁན་པོ་དཔའ་བརྟན་གྱིས།ད་ལྷ་རྩེའི་ཁུ་བྱུག་ནི་བྱོན་ཐུབ་པ་མི་འདུག།ཐད་འཕུར་གནམ་གྲུའི་ནང་ལ་ནི་ཤོང་གི་གདའ།ཇ་སྐོལ་རོགས་ལའང་ཕན་གྱི་རེད།ངས་རོགས་པ་ཡག་པོ་ཞིག་ཁྲིད་ཡོང་ན་ཆོག་གམ་ཟེར་བར།ངས།སྤྱིར་བཏང་མྱི་ཉུང་ན་དགའ་བ་ཙམ་ལས་གཞན་མ་ཆོག་པ་ཅི་མི་གདའ་བ་ཞུས་པ་ན།ཁོང་གིས།ད་ཡག་པོ་བྱུང་།ང་ལའང་འགྲོ་རོགས་ཤིག་ཡོད་དགོས་འདུག་གསུངས་ནས།གནམ་གྲུའི་འཛིན་ཡང་ཉོས་ཟིན་པའི་ཉིན་ཞིགཡང་ལྷ་རྩེའི་ཁུ་བྱུག་གིས།ཟུང་གི་མཉམ་པོར་ང་ཡང་འགྲོ་ན་མ་གཏོགས་སྡོད་བཟོད་མི་འདུག།ཚང་མ་བློས་བཏང་ནས་འགྲོ་ཤོག་གི་ཡིན་ཟེར་བས།ཡང་ཡིན་དང་ཡིན་མ་ལབ་རང་ལབ་རེད།